
ROZSUDOK V MENE SLOVENSKEJ REPUBLIKY Okresný súd Prievidza sudkyňou JUDr. Evou Kiššovou vo veci A. B., nar. XX.X. XXXX, bytom C., D. E. XXX/XX, zastúpeného procesným opatrovníkom F. B., nar. XX.XX. XXXX, bytom C., D. E. XXX/XX, o návrhu navrhovateľa G. A. B., nar. XX.X. XXXX, bytom C., D. E. XXX/XX, o obmedzenie spôsobilosti na právne úkony, takto rozhodol: I. Súd o b m e d z u j e spôsobilosť na právne úkony u A. B., nar. XX.X.XXXX, r.č. XXXXXX/ XXX, trvale bytom C., D. XXX/XX tak, že nie je spôsobilý nakladať s hnuteľným aj nehnuteľným majetkom, akýmkoľvek spôsobom ho zaťažovať, spísať závet, preberať dôchodok, resp. iné dávky, či finančnú hotovosť, nie je spôsobilý hospodáriť s akoukoľvek hotovosťou, nie je spôsobilý uzatvárať akékoľvek zmluvy, úverové zmluvy, pôžičky a iné zmluvy s právnickými a fyzickými osobami, ani byť ručiteľom iným osobám, nie je spôsobilý konať pred štátnymi orgánmi, orgánmi verejnej správy a samosprávy, finančnými inštitúciami a nie je spôsobilý rozhodovať o akejkoľvek svojej zdravotnej a sociálnej starostlivosti. II. Za opatrovníka A. B., nar. XX.X.XXXX u s t a n o v u j e G. A. B., nar. XX.X.XXXX, trvale bytom C., D. XXX/XX. III. Oprávnením a povinnosťou opatrovníka je starať sa o opatrovaného, hnuteľný, nehnuteľný majetok opatrovaného, preberať za neho dôchodok, zastupovať ho pred finančnými a peňažnými ústavmi, nebankovými subjektmi, súdmi, orgánmi verejnej správy tak, aby neutrpel žiadnu ujmu na svojich právach, rozhodovať o zdravotnej starostlivosti resp. poskytovaní sociálnej starostlivosti. IV. Úkony presahujúce rámec bežnej veci podliehajú schváleniu súdom. V. Ustanovený opatrovník G. A. B. je p o v i n n ý raz do roka podávať súdu správy o hospodárení s majetkom opatrovanca a dvakrát do roka podávať súdu správy o opatrovancovi. VI. Žiaden z účastníkov n e m á právo na náhradu trov konania. VII. Štátu sa náhrada trov konania n e p r i z n á v a. odôvodnenie: 1/ Navrhovateľ návrhom podaným 2.10. 2023 navrhol obmedziť svojho otca A. B. na spôsobilosti na právne úkony. Dlhodobo požíva alkohol, cca 25 rokov, stratil záujem o rodinu, dom, záhradu a všetky záležitosti s tým súvisiace. Alkohol požíva viac keď je pri zdroji finančných prostriedkov, kupuje si alkohol každý deň až do vyčerpania peňazí. Viackrát bol ošetrovaný rýchlou zdravotnou pomocou, keď bol nájdený spadnutý na zemi, pričom má diagnostikovanú poruchu psychiky zapríčinenú nadmerným užívaním alkoholu. Jeho situáciu nezmenili ani niekoľkonásobné hospitalizácie na psychiatrickom oddelení NsP C.. Otec si nepriznáva problém s alkoholom. Stáva sa agresívnym, pod vplyvom alkoholu chodí domov hygienicky zanedbaný. Keďže je k svojej chorobe nekritický a akékoľvek finančné prostriedky znamenajú pre neho impulz kúpiť si alkohol, vidí riešenie v zamedzení mu prístupu k financiám. Navrhol obmedziť ho na spôsobilosti na právne úkony, určiť
mu opatrovníka, pričom za opatrovníka navrhol určiť seba. K návrhu pripojil lekárske správy zo zdravotnej dokumentácie otca, predovšetkým lekárske prepúšťacie správy z hospitalizácie z 9.2. 2014, kde sa konštatuje eprietas etylica, lekársku prepúšťaciu správu z hospitalizácie od 11.3. 2018 do 26.3. 2018, správy z rôznych chirurgických vyšetrení v dôsledku pádov, správy z ošetrenia z 11.4. 2019 v dôsledku pádu 3.4. 2019, ďalšia správa z 4.7. 2019 z pádu na ulici, ďalšie vyšetrenie v dôsledku pádu z 10.7. 2019, správa z hospitalizácie na CPA psychiatrickej zo dňa 8.3. 2023, kde sa uvádza diagnóza - iná porucha psychiky a správania zapríčinená užívaním alkoholu a porucha psychiky a správania zapríčinená užívaním alkoholu – syndróm závislosti, ďalšia lekárska prepúšťacia správa z hospitalizácie z 13.7. 2023, ošetrenie z pádu na chodníku dňa 31.7. 2023. 2/ Súd uznesením sp. zn. 4Ps/12/2023 – 31 ustanovil posudzovanému A. B. procesného kolízneho opatrovníka, a to F. B., jeho manželku, ktorá s ním žije v spoločnej domácnosti. 3/ Súd vykonal dokazovanie výsluchom navrhovateľa, výsluchom m posudzovaného, výsluchom procesného opatrovníka, lekárskymi správami pripojenými k návrhu, znaleckým posudkom č. 39/2024 znalkyni G. G. G., na základe čoho zistil tento skutkový stav: 4/ Z výsluchu navrhovateľa súd zistil, že obmedzenie spôsobilosti na právne úkony u jeho otca je posledným možným riešením ako mu pomôcť, spolužitie s ním je už neznesiteľné, pretože požívaním alkoholu ohrozuje nielen svoj život ale aj ostatných, necháva pustený plyn, otvorené okná, je agresívny, vulgárne nadáva. Svoje správanie po vystriezvení si neuvedomuje, vnúčence nechcú chodiť k nim kvôli jeho správaniu. On žije v spoločnej domácnosti s rodičmi. Otec si chodí pre dôchodok a všetky peniaze, ktoré si nechá minie na alkohol a keď nemá vypytuje od známych. Bol viackrát hospitalizovaný po tom čo spadol pod vplyvom alkoholu, cudzí ľudia mu privolávajú prvú pomoc. Nenavštevuje žiadneho psychiatra, nechce sa dať liečiť. 5/ Súd vypočul aj posudzovaného, ktorý uviedol, že si z dôchodku necháva 50,- eur, chodí si sám pre dôchodok a kupuje si nejaké veci, víno, tzv. „čučo“. Keď si vypije tak vie o sebe, nevie prečo ho našli odpadnutého. S alkoholom nemá problém. Nechodí si pýtať peniaze, nepožičiava si, krčmu nepozná, vie obmedziť užívanie alkoholu. 6/ Procesná opatrovníčka, manželka posudzovaného, uviedla, že manžel pije 22 rokov ako ostal na dôchodku. Pije alkohol aj dva týždne v kuse, v marci tohto roku prišiel domov tak, že pomočil celú pivnicu, viackrát ho našli padnutého v C.. Nechce sa liečiť, pričom ona má už z jeho správania problémy s nervami. Manžel jej nadáva a aj synovi, riešením by bolo mu zamedziť prístup k peniazom. 7/ Zo znaleckého posudku z odboru zdravotníctvo a farmácia, odvetvie psychiatria č. posudku 39/2024 znalkyne MUDr. G. G. vyplýva záver, že posudzovaný z psychiatrického hľadiska trpí psychickou chorobou - organickou poruchou osobnosti, miernou kognitívnou poruchou a syndrómom závislosti od alkoholu v terminálnom štádiu. Organická porucha a Mierna kognitívna porucha sú psychickými poruchami trvalého, vratného charakteru, ktoré u posudzovaného vznikli v dôsledku organických zmien (poškodenia) na mozgu zmiešaného (etyltoxického, vaskulárneho, atrofického) pôvodu. Syndróm závislosti od alkoholu v uvedenom štádiu je trvalého charakteru a prejavuje sa súborom psychických a telesných zmien vzniknutých ako dôsledok dlhoročného zneužívania alkoholu.V dôsledku psychických porúch je osobnosť posudzovaného organicky zmenená, degradujúca kognitívne upadajúca) a depravovaná (s morálnym, citovým a estetickým úpadkom) na podklade poškodenia mozgového substrátu zmiešanej etiológie (podľa CT vyšetrenia nález vaskulárnych. ischemických zmien a kôrovej atrofie), s odpadnutými morálnymi zábranami a so stupňujúcim sa pudovým konaním, na alkohole závislá v terminálnom (konečnom) štádiu, správajúca sa poruchovo pri ovplyvnení alkoholom, neschopná vôľovej abstinencie od alkoholu, devastujúca si svoj zdravotný stav, neschopná anticipácie (predvídania) poškodzovania si svojho zdravia pri absencii liečebného režimu, nedostatočne si uvedomujúca svoje limitované možnosti a schopnosti, neschopná účelnej manipulácie a hospodárenia s financiami a majetkom, už neschopná samostatnej existencie v podmienkach mimo iného a zdravotného dohľadu vzhľadom na riziko ohrozovania svojho zdravia, prepadu 'neho statusu ako i narúšania verejného poriadku. Jeho myslenie je spomalené v tempe, menej súvislé, formálne narušené, perseveratívne (s opakovaním tých istých myšlienok), s oslabenou determinujúcou tendenciou (smerovaním myšlienkového procesu), po obsahovej stránke chudobnejšie, bez bludov a suicidálnych ideácií, anamnesticky suicidálne vyhrážky stranguláciou. Oslabená je schopnosť abstrakcie
a logického myslenia. Rozumovo - pamäťové funkcie sú poškodené, najskôr zmiešanej etiológie (etyltoxickej, vaskulárnej, atrofickej), v súčasnosti orientačne v pásme miernej poruchy poznávacích funkcií (v vyšetrenia v realizovanom teste kognitívnych funkcií SMMSE dosiahol 23 bodov z 30 možných a v teste MoCA 13 bodov z 30 možných). Prítomná je dyskalkúlia (zhoršená schopnosť výpočtovýc úkonov), novopamäť (schopnosť zapamätávania si nových informácií) je výrazne oslabená. Znížená je pozornosť a schopnosť koncentrácie. Oslabená je chápavosť, úsudok a kritickosť, výrazne znížená je schopnosť exekutívnych funkcií (plánovanie, organizovanie, predvídanie, sebakontrola). Vôľovokonatívne a motivačné funkcie sú oslabené, s hypobúliou (chorobne oslabenou vôľou), pasivitou a nevýkonnosťou. V konaní zisťujem chronický abúzus alkoholu (dlhoročné škodlivé pitie alkoholických nápojov), s prejavmi závislosti v terminálnom (konečnom) štádiu, s neschopnosťou abstinovať, stratou kontroly v pití, pri odňatí alkoholu s rozvojom vegetatívnej abstinenčnej symptomatiky – tras, nadmerné potenie, s vyprázdnenou záujmovou sférou. Negatívne konzekvencie pitia sú prítomné najmä v zdravotnej oblasti (početné úrazy v stavoch ebriet, degradácia a depravácia osobnosti), v sociálnej sfére (narušenie vzťahov v rodine, dehonestácia svojej osoby na verejnosti), abstinencie z vlastnej vôle už nie je schopný, je potrebné zamedzenie prísunu alkoholu, nakoľko kooperácia s najbližším okolím a sebauvedomenie sa nie je už u neho dosiahnuteľné, vedený psychický stav u posudzovaného odôvodňuje na obmedzenie spôsobilosti na právne úkony. U posudzovaného sú splnené podmienky na obmedzenie spôsobilosti na právne úkony tak, že nie je spôsobilý nakladať s hnuteľných a nehnuteľným majetkom, akýmkoľvek spôsobom ho zaťažovať, spísať závet, poberať dôchodok, resp. iné dávky, či finančnú hotovosť, nie je spôsobilý hospodáriť s akoukoľvek hotovosťou, nie je spôsobilý uzatvárať akékoľvek zmluvy, úverové zmluvy, pôžičky a iné zmluvy s právnickými a fyzickými osobami, ani byť ručiteľom iným osobám, nie je spôsobilý konať pred štátnymi orgánmi, orgánmi verejnej správy a samosprávy, finančnými inštitúciami a nie je spôsobilý rozhodovať o akejkoľvek svojej zdravotnej a sociálnej starostlivosti. Z psychiatrického hľadiska u posudzovaného len pod dohľadom, v chránenom prostredí bez prístupu k alkoholu a pri odbornej lekárskej a ošetrovateľskej starostlivosti je predpoklad primeranej stabilizácie psychického stavu, s dosiahnutím korekcie správania bez rušivých prejavov. Celkovo sa u neho jedná o stav progredujúci (zhoršujúci sa), liečbou len parciálne ovplyvniteľný, pričom do budúcnosti nie je možné očakávať zlepšenie v zmysle znovunadobudnutia schopností pre samostatné fungovanie a primerané zabezpečovanie si svojich životných potrieb. 8/ Podľa § 10 ods.2 Občianskeho zákonníka ak fyzická osoba pre duševnú poruchu, ktorá nie je len prechodná, alebo pre nadmerné požívanie alkoholických nápojov alebo omamných prostriedkov či jedov je schopná robiť len niektoré právne úkony, súd obmedzí jej spôsobilosť na právne úkony a rozsah obmedzenia určí v rozhodnutí. 9/ Podľa § 27 ods.2 Občianskeho zákonníka zákonným zástupcom fyzickej osoby, ktorú súd rozhodnutím pozbavil spôsobilosti na právne úkony alebo ktorej spôsobilosť na právne úkony súd rozhodnutím obmedzil, je súdom ustanovený opatrovník. 10/ Podľa § 248 ods. 1,2 CMP konanie o obmedzení spôsobilosti na právne úkony je spojené s konaním o ustanovení opatrovníka podľa § 272 až 277 CMP. Ak súd rozhodne o obmedzení spôsobilosti na právne úkony, vo výroku rozsudku vymedzí rozsah, v akom spôsobilosť na právne úkony obmedzil, a ustanoví jej opatrovníka. 11/ Súd po vykonanom dokazovania vychádzajúc z citovaných ustanovení zákona návrhu na obmedzenie spôsobilosti na právne úkony u A. B. vyhovel. V konaní bolo preukázané, že pán A. B. pani trpí duševnou poruchou - organickou poruchou osobnosti, miernou kognitívnou poruchou a syndrómom závislosti od alkoholu, pričom ide o poruchy trvalého charakteru, ktoré u neho vznikli v dôsledku organických zmien na mozgu zmiešaného pôvodu. Syndróm závislosti od alkoholu v uvedenom štádiu je trvalého charakteru a prejavuje sa súborom psychických a telesných zmien vzniknutých ako dôsledok dlhoročného zneužívania alkoholu. Uvedené skutočnosti mal súd preukázané zo znaleckého posudku – viď bod 7/ odôvodnenia tohto rozsudku. 12/ Podľa názoru súdu je nevyhnutné, aby o všetkých jeho záležitostiach konala a rozhodovala iná osoba, preto v súlade s doporučením znalca súd obmedzil A. B. spôsobilosti na právne úkony v rozsahu, aký vymedzil vo výrokovej časti rozsudku. Menovaný nie je schopný v plnom rozsahu zodpovedne vybavovať svoje záležitosti, nie je spôsobilý vystupovať pred orgánmi štátnej správy, či verejnej správy, nie je spôsobilý nakladať s finančnými prostriedkami, zaobstarávať si samostatne veci bežnej potreby,
spravovať svoj majetok, nie je spôsobilý vystupovať pred organmi štátnej správy, či samosprávy, finančnými inštitúciami, nie je schopný posúdiť svoj zdravotný stav a vyjadriť súhlas, či odmietnuť poskytnutie zdravotnej starostlivosti. Rovnako nie je spôsobilý na majetkovoprávne a dedičské úkony - uzatvárať kúpne zmluvy, darovacie zmluvy, zmluvy o úvere, prevádzať svoj hnuteľný a nehnuteľný majetok na iné osoby, akýmkoľvek spôsobom ho zaťažiť a spísať závet, nie je schopný hospodáriť so žiadnou finančnou hotovosťou. Zistenia znalca neboli namietané, znalecký posudok bol jednoznačný, preto súd upustil od osobného výsluchu znalkyne. 13/ Súd zároveň ustanovil za opatrovníka A. B. jeho syna, ktorý zároveň aj predmetný návrh podal a s ustanovením za opatrovníka súhlasil aj v priebehu konania. Ako jeho syn žije v spoločnej domácnosti s otcom, je si plne vedomý tejto funkcie a v jeho osobe má súd záruku, že zabezpečí všestrannú starostlivosť o posudzovaného. V súlade s 274 ods.2 CMP súd zároveň vymedzil rozsah práv a povinností opatrovníkovi, ktorý rozsah zodpovedá úmerne vymedzeniu obmedzenia spôsobilosti na právne úkony. 14/ V súlade s § 93 vyhlášky č. 543/2005 Z.z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v platnom znení súd vymedzil opatrovníkovi povinnosť podávať správy o hospodárení s majetkom a správy o opatrovancovi. 15/ O náhrade trov konania súd rozhodol podľa § 52 CMP tak, že žiaden z účastníkov nemá právo na náhradu trov konania. 16/ Podľa § 251 ods. 1 CMP trovy dôkazov platí štát. Keďže štátu vznikli trovy konania zaplatením odmeny a výdavkov za podaný znalecký posudok a nešlo o zjavne bezdôvodný návrh na začatie konania, súd rozhodol o trovách štátu tak, že sa štátu náhrada trov konania nepriznáva. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Krajský súd v Žiline. Odvolanie sa podáva na Okresný súd Prievidza. Odvolanie musí obsahovať okrem všeobecných náležitostí (označenie súdu, ktorému je určené, kto ho robí, ktorej veci sa týka, čo sa ním sleduje, spisovú značku konania, podpis), označenie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa toto rozhodnutie považuje za nesprávne (odvolacie dôvody) a čoho sa odvolateľ domáha.

